Tuanku Aishah Rohani

Tuanku Aishah Rohani binti Almarhum Tengku Besar Mahmud merupakan Tunku Ampuan Besar Negeri Sembilan dan permaisuri kepada Yang di-Pertuan Besar Negeri Sembilan ke-11 Tuanku Muhriz ibni Almarhum Tuanku Munawir.

Biodata
Tuanku Aishah Rohani diputerakan di Batu Gajah, Perak pada 19 Jun 1952. Baginda merupakan kerabat diraja Terengganu. Ayahandanya ialah Yang Amat Mulia Tengku Seri Utama Raja, Tengku Besar Mahmud ibni Almarhum Sultan Zainal Abidin III manakala bondanya pula ialah Yang Berbahagia To’ Puan Zainun Meriam binti Haji Su Mahmud.

Baginda pernah bersekolah di Sekolah Rendah Sultan Sulaiman, Kuala Terengganu. Kemudian baginda melanjutkan pengajian di Sekolah Convent Taiping di Perak serta Sekolah Menengah Kebangsaan Convent Bukit Nanas di Kuala Lumpur.

Kerjaya
Tuanku Aishah Rohani pernah bekerja di sebuah bank di Kuala Lumpur. Ketika itu baginda mula berkenalan dengan Tuanku Muhriz dan baginda berdua kemudiannya mendirikan rumah tangga pada 25 April 1974.

Keluarga
Hasil perkahwinan dengan Tuanku Muhriz , baginda berdua memperoleh tiga orang putera iaitu Tunku Besar Seri Menanti Tunku Ali Redhauddin, Tunku Zain Al-‘Abidin, dan Tunku Alif Hussein Saifuddin Al-Amin.

Cancelor USIM
Pada 3 Disember 2011, Naib Canselor USIM, Profesor Dato' Dr. Muhamad Muda mewakili Menteri Pengajian Tinggi, Dato' Seri Mohamed Khaled Nordin mengumumkan lantikan Tuanku Aishah Rohani menjadi Canselor kedua Universiti Sains Islam Malaysia (USIM).

Terasul dan gelaran

 19 Jun 1952 - 25 April 1974 : Yang Mulia Tengku Aishah Rohani binti Tengku Besar Mahmud
 25 April 1974 - 4 Disember 1989 : Yang Mulia Isteri Tunku Besar Seri Menanti Tengku Aishah Rohani binti Tengku Besar Mahmud
 4 Disember 1989 - 1996 : Yang Mulia Isteri Tunku Besar Seri Menanti Tengku Aishah Rohani binti Almarhum Tengku Besar Mahmud
 1996 - 29 Disember 2008: Yang Mulia Isteri Tunku Besar Seri Menanti Tengku Dato’ Aishah Rohani binti Almarhum Tengku Besar Mahmud
 29 Disember 2008 - 14 April 2009: Duli Yang Maha Mulia Tuanku Aishah Rohani binti Almarhum Tengku Besar Mahmud
 14 April 2009 - kini : Duli Yang Maha Mulia Tunku Ampuan Besar Negeri Sembilan Tuanku Aishah Rohani binti Almarhum Tengku Besar Mahmud

Penghargaan

Darjah kebesaran 

 
 Darjah Kerabat Negeri Sembilan (D.K.) - 2009
 Darjah Dato' Paduka Tuanku Ja'afar (D.P.T.J.) - Dato' (1996)

Rujukan

Orang hidup
Kelahiran 1952
Orang dari Terengganu
Kerabat diraja Terengganu
Tunku Ampuan Besar Negeri Sembilan
Penerima Darjah Kerabat Negeri Sembilan
Penerima Darjah Seri Paduka Tuanku Jaafar
 Permaisuri
 2